**Мақала Мінезіндегі ауытқушылығы бар оқушылармен жұмыс**

        Павлодар облысы Екібастұз қаласы, №36 мектеп-лицейінің педагог-психологы Айтмаганбетова Райгуль Маулетовна

  «Мінезіндегі ауытқушылығы бар» оқушыларды тәрбиелеу және оқыту қазіргі таңда проблема ретінде күн тәртібіндегі маңызды мәселе екендігі белгілі. Мұның өзі «мінезіндегі ауытқушылығы бар оқушылар» санының жылдан жылға өсіп отыруымен байланысты. Бұл уақыттарда «қиын оқушыларға» көбінесе жасөспірімдер жатқызылса, бүгінгі таңда бастауыш сынып оқушыларының арасында да осы категорияға жататындар да аз емес. Сондықтан «мінезіндегі ауытқушылығы бар оқушыларды» ерте қолға алып, олардың саналы білім мен сапалы тәрбие алуларына мүмкіндік жасалуы қажет.

Қазіргі кезде бастауыш сатыда оқушының жалпы және психологиялық дамуының жеткілікті деңгейіне қол жеткізу үшін ең алдымен бұрынғыша пәндік білім, біліктердің белгілі бір жиынтығымен қаруландыру емес, оқу әрекетін қалыптастыру негізінде жеке бас тұлғаны тәрбиелеу мақсаты қойылып отырғаны белгілі.

Мектептегі шәкірттеріміздің бойында халқымыз ғасырлар бойы  қастер тұтып келген ар-намыс, ождан имандылық, инабаттылық, мейрімділік, кішіпейілділік, ата-мекеніне, еліне сүйіспеншілік сияқты асыл қасиеттерді тәрбиелеу заман талабынан туындап отырған мәселе.Сондықтан оқушылардың ішіндегі ерекше категория болып табылатын «қиын оқушыларға» адамгершілік тәрбие берудің формулаларын әдіс-тәсілдерін жетілдіру аса қажет, бұл міндеттерді жүзеге асырудың бастауыш буыннан басталатыны белгілі.

          Табиғат пен қоғам құбылыстарына қиындық тұрғысынан қарау адам өмірінің негізі болып табылады. Қиындық қатынас адам мен қоғам өмірінде жалпы ортақ және мәңгілік фактор болып табылады. Ғылыми әдебиеттерде құндылық түсінігіне әртүрлі анықтамалар берілді. Филологиялық тұрғыдан алсақ, құндылықтар адам үшін пайдалы, яғни адамзат қоғамының іргелі даму мен адамның жеке тұлғасын жетілдіруге тиімді ықпал ететіндердің барлығы болып табылады.

     Адамгершіліктің өрісі кең, бұл қасиет әр адамның еңбекке қоғам өмірінде, тұрмыста көпшілік орында өзін ұстауынан басқалармен қарым-қатынасынан, жүріс – тұрысынан, қимылынан байқалады. Адамгершілігі мол адам бақытты, ел жұртына қадірлі, қоғамға да пайда келтіреді. Яғни маңайындағыларға үлгі-өнеге бола алады. Сондықтан «мінезіндегі ауытқушылығы бар оқушыларды» жас кезінен адамгершілік қасиеттерге баулу олардың келешекте азамат болып қалыптасуына кепілдік береді.

       Адамгершілікке тәрбиелеудің негізгі міндеттері:

а) адамгершілік сананы қалыптастыру;

ә) адамгершілік сезімдерді тәрбиелеу және дамыту;

б) адамгершілік мінез-құлық біліктілігі мен әдеттерін қалыптастыру.

       Мектепте «мінезіндегі ауытқушылығы бар оқушыларды» адамгершілікке тәрбиелеу ең алдымен оқыту процесінде жүргізіледі. Баланың адамгершілік қасиеті сабақ үстінде, мұғаліммен және құрбы-құрдастарымен ұдайы қарым-қатынасында қалыптасады. Халық адамгершілік қасиеттерді жоғары бағалаған. «Жігіттің құны жүз жылқы, ары мың жылқы»,- деген мақал -мәтелдер соның дәлелі. «Мінезіндегі ауытқушылығы бар» оқушыларда адамгершілік  қатынасты қалыптастыру және дамыту бағытында ұйымдастырылатын тәрбиелік істерге адам санасының адамдық мәдениетінің бір бөлігі мораль туралы түсінікті қалыптастыру соның негізінде оқушыларда адамгершілік ой пікірлер мен сенімдерді тәрбиелеу жатады. Осы бағытта этнопедагогикалық құралдарын пайдалану арқылы «мінезіндегі ауытқушылығы бар оқушылармен» ұйымдастырылатын жұмыс жоспарын білуге болады. Тәрбиелік істерді ұйымдастыруға қойылатын педагогикалық талаптар: «мінезіндегі ауытқушылығы бар оқушыларды» адамгершілік тәрбие беруде этнопедагогика құндылықтарының алатын орны және атқаратын рөлін сапалы олардың білімділік дамытушылық және танымдық мүмкіндіктерін жүзеге асыру, тәрбиелік іс-әрекетте қолдану аясын көрсету.

Бізге белгілі деректерге қарағанда мектептегі қиын оқушылардың салдарынан қылмыс жасау фактілері, темекі шегу, алькагольдік ішімдіктерді пайдалану, сонымен қатар нашақорлық бұрынғыға қарағанда біршама көбейген. Ал бала мұндай әрекеттерге мұғалім мен ата-ана бақылауынан шет қалған кезде баратыны белгілі.

Алдымен бала тәрбиесіндегі ата –ананың рөліне келсек көз алдымызға көптеген міндеттер мен жауапкершіліктер келетіні анық. Баланың тәрбиелі білімді болып өсуіне де ата-ананың қосар үлесі орасан. Ата –аналарынан мектеп қабырғасында жылылық сезінбеген жасөспірім өмірде «мен ешкімге қажетсізбін»,- деп санап уайымға жиі салынады. Осындай іс-әрекеттің салдарынан мінез-құлқы күрт өзгере бастайды. Бұл құбылыс қазіргі таңда қала балаларында көптеп кездесіп жүр. Ата-аналар жасөспірімдердің мінезіндегі ауытқуларға назар аудару олардың психикалық әртүрлі ауыр жағдайларға шалдығуына себепші болып отыр. Сондықтан да бастауыш сынып оқушысының арасында мінез-құлқында қиындықтары бар оқушылар бүгіндері көптеп кездесіп жүр. Мектеп те мұндай оқушыларды «мінез – құлқында ауытқулары бар оқушылар», «қиын тәрбиеленуші», «қиын балалар» деп әр түрлі атпен атайды.

Қазіргі уақытта баланың мінез-құлқы бұзылу себебін түбегейлі түрде зерттеленіп жаңа сипатқа ие болуда және әлеуметтік, психологиялық, клиникалық педагогикалық аспектіде қарастырылуда.

***Мінезіндегі ауытқушылығы бар балаларды тәрбиелеудегі ұстанымдар.***

Оқушының жан-жақты тәлім-тәрбие алуға, олардың ішкі қасиеттерін анықтап, дарынын шыңдап, сол арқылы өздері көздеген тәрбие бұлағына жағдай жасауымыз қажет.

Оқу-санқырлы рухани өмірдің тек бір ғана құрамды бөлігі. Егер ұжым ішінде идеялық, азаматтық, интеллектуалдық, еңбектік, эстетикалық қарым-қатынастар болған жағдайда оқушылар толық мәнді рухани өмір сүре алады.

Тәрбие күшіне ену дегеніміз - өз жұмысына, ісіне сену. Себебі, нағыз сенім бар жерде ғана, нағыз талапшылдық, еңбек тәртібі болады.

Қазіргі жас ұрпақтардың – болашақтағы еліміздің ертеңі болып табылатын балалардың сана-сезімін, мінез-құлығын, ақыл-ойын дамыту үшін өзін-өзі басқаруды нығайтып, ұжымдық шығармашылық істерге дағдыландырудың  тәлім-тәрбиелік маңызы үлкен.

Мектепте оқудан тыс уақытта оқушының таңдауына сәйкес келетін, олардың қабілеті мен ішкі қажеттілігін қамтамасыз ететін іс-әрекеттерді ұйымдастыру көзделеді. Соған сай олардың қабілетін ашуға  мүмкіндік туғызатын спорт, дене еңбегі, қолөнер, техникалық шығармашылық, т.б. іс-әрекетті үйрету үйірмелері  мен секциялар ұйымдастырылады. Әр оқушы кез-келген үйірмеге, секцияға, клубқа өз жүрегінің қалауымен қатынасып, өзінің жеке басына тән қасиетін, яғни өзіндік «менін» басқаларға танытуға мүмкіндік алады. Әсіресе, ұстазбен оқушының өзара түсіністігі, оқушыға сенім көрсету, іс-әрекетке ерік беру, көтермелеу, адамгершілік қасиеттерін танытуда, өзін-өзі тануға, өзін-өзін тәрбиелеуге жағдай туғызу. Ең бастысы, тәрбие ісінің нәтижесін бағалап, оны іске асырудың сұрақ-жауап, дәстүрлі бағалау, ұстаз бен оқушының пікірлесуі арқылы іске асыру.

***Мінезіндегі ауытқушылығы бар балалардың жұмыс істеудің негізгі шарттары:***

1) Әрбір қиын баланы жан – жақты зерттеп, мінез – құлықтарының бағыт – бағдарын айқындау, оның ішіндегі адамгершілік типтегі қасиетін іріктеп алу.

2) Әрбір оқушының адамгершілік сынды тәжірибелерді құра біліп, соның негізінде тәртіпті, айналасындағы өмірге көзқарасты, ұжымдық қарым – қатынас дағдыларын қалыптастыруды ұйымдастыру.

3) Әрбір жеке тұлғаның ерекшеліктері мен мүмкіндіктеріне және шығармашылық талап – тілектеріне орай, қабілеті мен икемдіктерін дамыту, қоғам жұмыстарына қатыстыру.

4) Кейбір қиын оқушылардың оқу – тәрбие процесінде ұжымдық өмір қарым – қатынастарында ұсқынсыз ауытқушылықтар болса, деп кезінде сол үшін беріп, одан сақтандыру, оны туғызатын әрекеттерді жою.

Әңгімелеу оқу – тәрбие процесінде ең қажетті құралы. Оқушының жеке басына түскен жағдай, оны ортаға салуға болмайтындай болса, онда мұғалім тәжірибелі педагог баламен жеке сырласу арқылы көздерін жеткізеді.

Мінезіндегі ауытқушылығы бар оқушылармен тәрбие жұмыстарын жүргізу кезінде талаптар қойылуы қажет. Одан педагогикалық тәжірибелерге сүйене отырып, әрбір оның баланың бейім қабілетіне, мінез – құлқына сай онды шығармашылық қасиеттерін ұйымдастырып отыру қажет. Ескеретін мәселелердің бірі мінезіндегі ауытқушылығы бар оқушыларды тәрбиелеудегі әдістік – тәсілдерді әдістемелік жағынан қолданудағы тәрбиелеу жүйесінің кезеңдері:

- дайындық кезеңі;

-  қиын баланың тәртібінің төмендеуіне себепті болған жағдайларда анықтау;

- екінші кезең – қиын оқушылар  мен көш жора – жолдастары арасындағы байланыстырудың дәрежесін тереңдігін аңықтау.

- үшінші кезең өзгеріс кезеңі. Көптеген қиын оқушылардың ішкі жан дүниесінде өзгерістер пайда бола бастайды. Жеткіншектердің мінезіндегі теріс қылықтар, әдет дағдылар мен қалыптаса бастаған жаңа адамгершілікті сапалардың  арасында күрес басталады.

Соңғы кезең бекіту кезеңі, әрбір қиын оқушы мінез құлқындағы адамгершілік мәнді өзгерістер болған сайын, өзін - өзі тәрбиелеуге  талаптанып, оң қасиеттерді дамытады.

Мінезіндегі ауытқушылығы бар оқушыларды қайта тәрбиелеу, алдын-ала олармен бірге атқарылатын іс-шараларын мектеп ұжымдар мен жұртшылық нақты анықтап, оларды дұрыс жолға түсіндіре отырып, аяқтай күрес жүргізулері керек.

Мінезіндегі ауытқушылығы бар оқушылардың пайда болуының әлеуметтік және психологиялық себептері бар. Әлеуметтік себептеріне ата-ананың балаға көп назар аудармауында, бос уақытын кіммен, қай жерде, немен шұғылатынын анық білмеуінде. Отбасында ата-ананың толық болмауы.

Әрбір қиын балаға жинақталған мінездемелерді белгілі бір жүйеге келтіріп оларды тәрбиелеуде жеке тәрбие жұмыстарын ғылыми тұрғыдан ұйымдастырған жөн. Осы саладағы тәрбиелеу әдістерінің бірі-этикалық әңгімелесу, ол оқушыны зерттеп тануда, тәрбиелеуде, қайта тәрбиелеуде және жеке тәрбиелеу жұмыстарында өз ерекшеліктерімен танылуда.

Әңгімелесу оқу-тәрбие процесінде ең қажетті құрал. Оқушының жеке уайым-қайғысы, кейбір моральдық нормаларға жатпайтын іс-әрекеттері, отбасы жағдайындағы ыңғайсыз келіспеушілік қылықтар жайлы этикалық мәселелерді оқушылар ұжымы түсінбеуі де мүмкін. Осындай жағдайда тәжірибелі педагог баланың басынан өткен оқиғаны немесе әртүрлі жағдайларды дұрыс түсінуге, болмаса ұжымның объективті түрде ұғынуына әңгімелесу, сырласу арқылы көздерін жеткізеді. Бір ескеретін ерекшелік, қиын бала мағынасыз әңгімелерді жақтырмайды. Қиын жасөспірімдер дербес мінезді, өмір тәжірибелері ұлғайып, айналасындағы адамдармен қарым-қатынасы күрделеніп, көп жағдайда тәуелсіздікке талаптану әдістері жеке бастарын жоғары санаушылыққа, өркөкіректікке итермелеп, дауға, дөрекілікке, қатыгездікке себепші болатындығын жеке тәрбие жұмысында, соның ішінде жеке әңгімелесу тәсілдерінде ескерген жөн. Сонымен, қиын оқушымен әңгімелесуге қойылатын талап-олардың дара және жас ерекшеліктерін жан-жақты білу қажет.

«Мінезіндегі ауытқушылығы бар» балаларды тәрбиелеу процесінде өз орнын тауып келе жатқан әдіс-педагогикалық иландыру. Егер де айқын мақсат шамалы болса да оқушы санасына жетсе саналы іс-әрекеттердің дәлеліне айналдыруға болады.

Педагогикалық иландырудың екінші бір еркшелігі - қиын баланың психикасына қатты әсер ететіндігін байқаймыз.

Еріксіз түрде иландыру тәсілін қолдағанда, оны алдын-ала жоспарлай, еріксіз сипатта жүргізіледі. Бұл тәсіл қиын баланың дөрекі қылықтарынан кейін артын суытпай, педагогтың ақыл-кеңесінің талап-тілектер қарсылықсыз, таңдаусыз қабылдауын айтамыз.

Сонымен, педагог ашудың қарқынын төмендетуде онымен тіл тауып, тежеп, өзін-өзі ұстауға себепші болып, дауыс ырғағымен, мимикасымен қолдау білдіреді.

Мақсатты түрде мінезіндегі ауытқушылығы бар балаларды тәрбиелеудің ең басты әдісі «көше» жолдастарымен жағымсыз байланыстарын түзу. Бұл әдістің мәні-қиын балалардың «көше» жолдастарымен қарым-қатынастарына тыйым салып, байланыстарын үзу. Бұл тәсілді іс-жүзіне асырудың бірнеше жолдары бар. Соның бірі – өзі тұратын аймақтық *тұрақты мекенін ауыстыру, мектеп алмастыру.* Мінезіндегі ауытқушылығы бар балаларды бір жылға басқа басқа облыс, аудандарға тұратын туғын-туыстарына жіберу. Кейбір ата-аналар мектепті ауыстырғанымен қиын балалар бірін-бірі тауып алып, байланыстарын жалғастыра береді. Көптеген отбасыларының басқа қалаларда, ауданда туыстары болмауы мүмкін. Бұл жағдайда іске асыратын екінші тәсіл-жағымсыз достық байланыстағы қиын балаларға екі жақтан да кездесулеріне тыйым салу. Бұл тәсілді негізгі үш жағдайда қолданған орынды:

а) қиын бала мен «көше» жолдастырының арасындағы байланысты ата-ана, мұғалім тоқтата алмағанда;

ә) ата-ана мен педагогтар баланың қарым-қатынасына көңілдерін аудармай, тәрбиелік мәні бар түсіндіру жұмыстарын жүргізбегенде;

б) жеткіншектің көше жолдастарымен байланысы тереңдегені сонша, қорқыту әдеттеріне жүгінген жағдайда т.б. сақтықпен тыйым салу тәсілін методикалық шеберлікпен қолдану қажет. Әрине, бұл сәтте педагогтың, ата-ананың, милиция қызметкерінің беделі болуы шарт.Сондай–ақ ата–ана, мектеп инспекция қызметкерлерінің күшін біріктіре отырып, көшенің жолдастарының теріс ықпалдарынан бөліп әкету қажет. Сонымен бірге қиын баланы тәрбиелеуде моральдық тұрғыдан әсерлі әрекет ету қажет.

Екінші әдіс-моральдық тұрғыдан айыптау. Осы тәсілдің тыйым салу тәсіліне қарағанда артықшылығы - баланың ар-ұятына бағытталып, көлемді нәтижелер бере алатыны. Мысалы, қиын баланың теріс қылығы туған-туыстары тарапынан педагогикалық этикаға сай айыпталынады. Сонымен қатар педагогикалық ұжым мен құрбы - құрдастары мен көршілестерінде оқушының арына тигізбей айыптаса, бұл істер өз нәтижесін бермес. Көп жағдайда қиын жеткіншек немесе жасөспірім өзі сыйлайтын сыныбындағы құрбыларының талап-тілектері меншіктілерін жерге тастап кетпейді.

Үшінші әдіс - мінезіндегі ауытқушылығы бар оқушылар бағдарын, мақсат-індетін қайта бейімдеп, құру. Бұл әдістің құндылық мәні - оқушы қателігін түсінгенімен, өмір тәжірибесінің жоқтығынан өзін қалай ұстаудың жолын біле бермейді. Осы педагогикалық жағдайды байқаған педагог, оның ішкі позициясына талдау беріп, өзін-өзі тәрбиелеу бағдарламасын құруға көмек береді.

Қиын балалар мен «көше» жолдастырының аралықтарындағы теріс қарым-қатынастардың эмоциялық және романтикалық әсерлігі жағынан, олардың ойларынша «өте қызықты саналады. Осы себептен олар бір-бірімен қол үзбей жиналып уақыттарын мақсатсыз, тек қанағат алумен өткізеді. Әртүрлі топтар: фанаттар, попперлер, каратис, конфу, панктер ірі және кіші қалаларда, поселкілер мен аудандарда кездеседі. Ал, қала оқушыларының арасында «қанторлықтардың» ықпалы әлі күшті.Топ-топ болып жиналып сүйікті командасын қолдау, ол туралы ақпарат алу, атақты музыкалық топтарды тыңдау, қолдау. Арақ-шарап ішу, темекі тарту және т.б. қылықтардың аяғы ұрыс төбелеске ұласып, заң нормасын бұзады. Сондықтан қиын балалардың қалау тілектерін басқарып, теріс жақтарын дәлелді ұғындырып, назарларын қоғамдық мәні бар істерге жұмылдыру қажет.

Педагогикалық жағдайда қолданылатын төртінші әдіс-ескі байланысты мойындау, оның мәні – «көше» жолдастарымен қатынастарынан туған келіспеушілікті пайдаланып, қиын оқушының оларға деген көзқарасын өзгерту, араласудан бас тартқыздыру. Бұған қосымша қиын баланың алдына динамикалық (екінің бірі) мәселе туғызып, оның қоғамға жат бағыт-бағдарына қоғамдық мәні бар жұмыс пен рухани байлықты қарсы қою, оны өзінің таңдап алуына мүмкіндік жасау.

Тағы бір әдіс – қиын баланың бағдарын, мақсаты мен міндетін қайта құру. Бұл әдістің құндылық мәні – оқушы қателігін түсіну өзін - өзі тәрбиелеудің бағдарламасына береді. Мектептегі нерв жүйесі нашарлаған қиын балалармен тәрбие жұмысын жүргізу көптеген қиындықтар туғызады. Өйткені, әрбір оқушының өзіндік ерекшеліктерімен қатар, сырқаттарына байланысты өзгешіліктері бар.

Қоғамда болып жатқан өзгерістерге байланысты, балаларды заманымызға сай етіп оқытып-тәрбиелеу үшін педагогтарға кәсіби және жеке тұлғасына талаптар қойылады (жоғары білімді, ізденімпаз, жаңашыл, креативті және т.б). Педагогтың жұмысы табысты болуы үшін әрбір баланың психологиясын жақсы білуі тиіс.

Пайдаланған әдебиеттер тізімі

1. Алиманова С.Р. Қиын оқушылар деген кімдер? //Ұлағат.-2010.-№1.-22-23б.

2. Уайханова Қ. Қазақ отбасындағы психологиялық ерекшеліктер // Ұлағат.

– 2004. - № 1. – 8 – 9бет.

3. Тұрғынтаева У.А. Қиын балалармен педогогикалық қатынас ерекшелігі //Білім.-2009.-№11.-25-28 бет.

4. Жусанбаева Г. Жастар тәрбиесіндегі адамгершіліктің рөлі // Қазақстан

мектебі. -2009. - № 10. -20-21б.

5. Бекибаева С.Ғ. Қиын балалармен жұмыс // Қазақ тілі мен әдебиеті.-2008.-№4.18-19бет.

6. Жұмабаев Ә. «Мектептің «қиын» оқушыларымен жұмыс жүргізу жүйесі» А. «Мектеп» баспасы, 1971 ж.

7. Өтеген Қ. Қиын оқушыларды адамгершілікке тәрбиелеу // Бастауыш мектеп. – 2007. -№3. 3-6бет.

8. Өтебаева А. Оқушыларды рухани адамгершілікке тәрбиелеу //Бастауыш

мектеп. – 2006. - №1. -18-20бет.

9. Жәнібеков С. Отбасындағы бала тәрбиесі// Білім. -2000.-№ 10. – 4- 6 бет.

10. Айтбаева М.Н. Қиын оқушыларды тәрбиелеу жолдары //Ізденіс, -2000 ж.-№6.-31-34б.

11. Керімов Л.К. «Қиын оқушылар және оларды қайта тәрбиелеу мәселелері», 17-ші лекция, А. 1992 ж.

12. Ислямова П.Н. Қиын оқушылармен жұмыстың педагогикалық негіздері //Бастауыш мектеп.-2009.-№2.-23-25бет.